แนวโน้มดัชนีเช้านี้ผันผวน
นักวิเคราะห์ฯคาดตลาดหุ้นไทยเช้านี้ผันผวน เหตุขาดปัจจัยใหม่ รอดูประชุมเฟด กังวลเศรษฐกิจจีน
13 มี.ค. 2555

นักวิเคราะห์ฯคาดตลาดหุ้นไทยเช้านี้ผันผวน เหตุขาดปัจจัยใหม่ รอดูประชุมเฟด กังวลเศรษฐกิจจีน
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้คาดว่าจะผันผวนออกข้าง เนื่องจากตลาดฯยังขาดปัจจัยใหม่เข้ามา ขณะเดียวกันต่างก็รอผลการประชุมของธนาคารกลางสหรัฐฯ(เฟด)ว่าจะส่งสัญญาณการออกมาตรการกระตุ้นเศรษฐกิจหรือเปล่า
นอกจากนี้ยังรอดูการประชุมของรัฐมนตรีคลังของยูโรโซนด้วย ภายหลังจากมีการอนุมัติเงินช่วยเหลือกรีซแล้ว ตอนนี้ก็รอดูว่าจะมีการช่วยเหลือสเปน และโปรตุเกสอย่างไรบ้าง เพราะมีปัญหาเหมือนกัน อีกทั้งเวลานี้ตลาดฯเริ่มมีความกังวลมากขึ้นเกี่ยวกับการชะลอตัวเศรษฐกิจของจีน ภายหลังจากที่ตัวเลขขาดดุลการค้าออกมามากสุดในรอบ 22 ปี ทำให้กังวลว่าจะทำให้เศรษฐกิจโลกชะลอตัวไปด้วย ส่วนตลาดหุ้นในภูมิภาคเช้านี้ส่วนใหญ่จะแกว่งแคบทั้งในแดนบวก-ลบ
ดังนั้นจึงแนะนำหลีกเลี่ยงหุ้นที่เกี่ยวกับสินค้าโภคภัณฑ์, กลุ่มพลังงาน, ปิโตรเคมี แล้วหันมาลงทุนกลุ่ม Domestic แทนอย่างพวกกลุ่มค้าปลีก, โรงพยาบาล และอสังหาริมทรัพย์ พร้อมให้สะสมหุ้นที่จ่ายปันผลดีด้วย
ทั้งนี้ให้แนวรับไว้ที่ 1,135-1,140 จุด แนวต้าน 1,150-1,155 จุด